Av samme forfatter

Alle forteller meg hvor bra jeg er i tilfelle jeg blir det (poesi, 2009) Roman (roman, 2010) Aaliyah (poesi, 2011) The Collected Jokes of Slavoj Žižek (prosa, 2012) 27 519 tegn med mellomrom (poesi, 2013) Dyr jeg har møtt (prosa, 2014) Samleren (roman, 2015) Nylig historikk (prosa, 2016) Fire dager i Berlin (prosa, 2017) Fotballspillere som rimer (boksingel, 2018)

Audun Mortensen

Forventninger til ny teknologi

Ny teknologi regner ut hvorvidt daglig meditasjon vil gi deg økonomisk gevinst.

Ny teknologi gjør det nøyaktig like fysisk og psykisk utmattende å se på en idrettskonkurranse som det å delta.

Ny teknologi skreddersyr konkrete anvisninger og råd om hvordan du snur stemningen og vinner en ellers tapt diskusjon.

Ny teknologi sorterer bekymringene dine etter hva du kan, bør og må bekymre deg for.

Ny teknologi påviser hvorvidt du har hatt dine beste stunder i selskap med snille eller slemme personer.

Ny teknologi lar deg drømme videre på en drøm som ble avbrutt av at du våknet, og lar deg gjenoppleve de bitene av drømmen du likte best.

Ny teknologi gjenskaper den gode følelsen av å ha kjøpt noe på tilbud.

Ny teknologi appliserer teori på kulturelle fenomener med lav anseelse slik at alle fenomener oppnår samme anseelse.

Ny teknologi varsler deg før barnet ditt blir sint eller fortvilet over beslutningene dine, slik at du kan ta et skritt tilbake og betenke deg.